**Par bērna pieteikšanu 1. klasē Dobeles sākumskolā**

1. Dobeles sākumskola laikā no 2022. gada 1. marta līdz 31. martam pieņem pieteikumus bērnu uzņemšanai 1. klasēs 2022./2023. mācību gadā.
2. Bērna likumiskais pārstāvis iesniegumu bērna uzņemšanai 1. klasē var iesniegt klātienē vai elektroniski.
3. Visi iesniegumi tiek reģistrēti hronoloģiskā secībā, ievērojot iesniegšanas datumu un laiku.
4. **Iesnieguma iesniegšana klātienē**:
   1. bērnu likumisko pārstāvju iesniegumu pieņemšana klātienē notiek darba dienās no 2022. gada 1. marta līdz 31. martam no plkst. 8.00 līdz 17.00;
   2. ienākot skolā, bērna likumiskais pārstāvis uzrāda skolas dežurantam vakcinācijas vai pārslimošanas sertifikātu vai ne agrāk kā pēdējo 24 stundu laikā laboratorijā veiktu negatīvu testa rezultātu, kā arī ievēro skolas noteiktos piesardzības pasākumus Covid-19 infekcijas izplatības ierobežošanai: sejas maskas uzlikšana, distancēšanās, roku dezinfekcija, personīgā pildspalva;
   3. iesniedzot iesniegumu, bērnu likumiskais pārstāvis uzrāda skolas darbiniekam, kurš veic bērnu reģistrēšanu 1. klasē, šādus dokumentus:
      1. personas apliecinošu dokumentu;
      2. bērna dzimšanas apliecību vai bērna personu apliecinošu dokumentu;
      3. aizgādību apliecinošu dokumentu;
      4. dokumentu, kas apliecina likumiskā pārstāvja tiesības pārstāvēt bērnu, ja bērna likumiskais pārstāvis nav viens no bērnu vecākiem;
      5. iesniedz valsts vai pašvaldības pedagoģiski medicīniskās komisijas atzinumu, ja bērns tiek pieteikts speciālās izglītības programmā vai, ja bērnam ieteikti atbalsta pasākumi mācību procesā.
   4. skolā netiek pieļauta personu klātbūtne, kurām noteikta pašizolācija, mājas karantīna vai izolācija vai parādījušās elpceļu infekcijas slimības pazīmes.
5. **Iesnieguma iesniegšana elektroniski**:
   1. sākot no 2022. gada 1. marta plkst. 8.00 bērna likumiskais pārstāvis uz e-pastu: sakumskola@dobele.lv nosūta iesniegumu ( iesnieguma veidlapa pieejama Dobeles novada Izglītības pārvaldes tīmekļa vietnē [www.dobelesizglitiba.lv](http://www.dobelesizglitiba.lv) sadaļā “Dokumenti”), parakstītu ar drošu elektronisko parakstu un laika zīmogu, aizgādnim pievienojot aizgādību apliecinoša dokumenta kopiju vai, gadījumā, ja bērna likumiskais pārstāvis nav viens no bērna vecākiem, dokumenta, kas apliecina likumiskā pārstāvja tiesības pārstāvēt bērnu, kopiju.
   2. bērnu likumisko pārstāvju iesniegumi, kuri elektroniski iesniegti pirms 2022. gada 1. marta plkst. 8.00, netiek izskatīti un netiek reģistrēti;
   3. skola vienas darba dienas laikā informē bērna likumisko pārstāvi par elektroniski sūtītā iesnieguma saņemšanu un reģistrēšanu, izmantojot to saziņas veidu, kuru bērna likumiskais pārstāvis ir norādījis iesniegumā.
6. Skola līdz 1. maijam rakstiski paziņo bērna likumiskajam pārstāvim uz iesniegumā norādīto pasta adresi vai elektroniskā pasta adresi par bērna uzņemšanu vai atteikumu uzņemt 1. klasē, norādot atteikuma iemeslu.
7. Par atteikumu skola informē Dobeles novada Izglītības pārvaldi, kura sniedz informāciju par brīvajām vietām citās skolās.

Kontakttālrunis: 63781216